title: 2013/121/ES: 2013 m. kovo 7 d. Komisijos sprendimas dėl saugos reikalavimų, kurie pagal Europos Parlamento ir Tarybos direktyvą 2001/95/EB dėl bendros gaminių saugos turi būti įtraukti į tam tikroms vaikiškoms kėdutėms taikomus Europos standartus  Tekstas svarbus EEE

text:
8.3.2013

               LT

               Europos Sąjungos oficialusis leidinys

               L 65/23

         KOMISIJOS SPRENDIMAS
   2013 m. kovo 7 d.
   dėl saugos reikalavimų, kurie pagal Europos Parlamento ir Tarybos direktyvą 2001/95/EB dėl bendros gaminių saugos turi būti įtraukti į tam tikroms vaikiškoms kėdutėms taikomus Europos standartus
   (Tekstas svarbus EEE)
   (2013/121/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 4 straipsnio 1 dalies a punktą,
   kadangi:

               (1)

               gaminiams, kurie atitinka nacionalinius standartus, kuriais į nacionalinę teisę perkeliami pagal Direktyvą 2001/95/EB parengti Europos standartai ir nuorodos į kuriuos buvo paskelbtos Europos Sąjungos oficialiajame leidinyje, taikoma saugos prielaida;

               (2)

               Europos standartai turi būti rengiami remiantis reikalavimais, kuriais užtikrinama, kad juos tenkinantys gaminiai atitinka Direktyvos 2001/95/EB 3 straipsnyje išdėstytus bendruosius saugos reikalavimus;

               (3)

               turi būti peržiūrėti aukštų vaikiškų kėdučių Europos standartai EN 14988-1:2006 (1 dalis. Saugos reikalavimai) ir EN 14988-2:2006 (2 dalis. Bandymų metodai). Visų pirma reikia nustatyti griežtesnius saugos reikalavimus, susijusius su pavojais nukristi ir įsipainioti;

               (4)

               nuoroda į prie stalo tvirtinamų kėdučių Europos standartą EN 1272:1998 (Saugos reikalavimai ir bandymų metodai) Europos Sąjungos oficialiajame leidinyje nebuvo paskelbta. Todėl gaminiams, kurie atitinka nacionalinius standartus, kuriais į nacionalinę teisę perkeliamas šis Europos standartas, netaikoma saugos prielaida;

               (5)

               Europos standartų dėl vaikiškų kėdučių arba ant kėdės tvirtinamų kėdučių nėra;

               (6)

               todėl tikslinga nustatyti reikalavimus, kuriais siekiama užtikrinti, kad tokios vaikiškos kėdutės atitiktų Direktyvos 2001/95/EB 3 straipsnyje išdėstytus bendruosius saugos reikalavimus;

               (7)

               šiame sprendime nustatytos priemonės atitinka Bendros gaminių saugos komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Sąvokų apibrėžtys
   Šiame sprendime vartojamų terminų apibrėžtys:
   a)   ant kėdės tvirtinama kėdutė– ant suaugusiojo kėdės tvirtinamas gaminys, kurio paskirtis – pakelti savarankiškai sėdėti galinčio vaiko iki 36 mėnesių amžiaus sėdimąją padėtį;
   b)   vaikiška kėdutė– ant grindų statoma kėdutė vienam vaikui, kurios dydis pritaikomas prie vaiko amžiaus;
   c)   aukšta vaikiška kėdutė– atskirai statoma kėdutė, kurioje 6–36 mėnesių vaikas sėdi maždaug valgomojo stalo paviršiaus lygyje ir kuri skirta maitinti savarankiškai sėdėti galintį vaiką, jeigu vaikas saugiai įtvirtintas sėdimojoje padėtyje;
   d)   prie stalo tvirtinama kėdutė– prie stalo ar kito horizontalaus paviršiaus tvirtinama kėdutė, kuri paprastai naudojama savarankiškai sėdėti galintiems vaikams.
   2 straipsnis
   Saugos reikalavimai
   1 straipsnyje nurodytiems gaminiams keliami konkretūs saugos reikalavimai, kuriuos turi atitikti Direktyvos 2001/95/EB 4 straipsnio 1 dalyje nurodyti Europos standartai, pateikiami šio sprendimo priede.
   3 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. kovo 7 d.

            Komisijos vardu

            Pirmininkas

         José Manuel BARROSO

      (1)  OL L 11, 2002 1 15, p. 4.

      PRIEDAS

         BENDRIEJI SAUGOS REIKALAVIMAI

      Gaminiai, kai jie naudojami pagal paskirtį arba kitu numanomu būdu ir atsižvelgiant į įprastą vaikų elgseną, turi nekelti pavojaus vaikų ir juos prižiūrinčių asmenų saugai arba sveikatai.
      Jeigu vienos rūšies kėdutė gali būti transformuota į kitos rūšies kėdutę (pavyzdžiui, aukšta kėdutė į vaikišką kėdutę), ji turi atitikti abiejų rūšių kėdutėms taikomus saugos reikalavimus.
      Gaminių etiketės arba etiketės ant jų pakuočių ir prie jų pridedamos naudojimo instrukcijos turi atkreipti naudotojų dėmesį į būdingus pavojus ir riziką susižeisti naudojant šiuos gaminius, taip pat į būdus jų išvengti. Tačiau gaminiai turi būti kuo saugesni, todėl etiketės ir įspėjimai negali atstoti saugios konstrukcijos.

         Cheminių savybių reikalavimai

      Visi 1 straipsnyje nurodyti gaminiai turi atitikti ES teisės aktus.

         Degumo savybės

      1 straipsnyje nurodyti gaminiai turi vaiko aplinkoje netapti pavojingais, akimirksniu užsidegančiais daiktais. Todėl jie turi būti pagaminti iš medžiagų, kurios tiesiogiai nuo liepsnos ar kibirkšties akimirksniu neužsiliepsnotų. Dėl šios priežasties reikėtų atsižvelgti į naujausią EN 71-2 redakciją.
      Antipireno turėtų būti naudojama kuo mažiau. Jei jis naudojamas, gaminių toksiškumas juos naudojant ir šalinant pasibaigus naudojimo laikui neturėtų kelti pavojaus vaikų ir juos prižiūrinčių asmenų sveikatai bei aplinkai.

         Pakuotė

      Vaikui neturi kelti pavojaus uždusti pakuotei naudojami maišeliai iš lankstaus plastiko, kurių angos perimetras yra didesnis nei vaiko galvos apimtis. Draudžiama naudoti įveriamas virveles arba virveles tokiai pakuotei uždaryti arba užsiklijuojančią pakuotę (pvz., maistui vynioti skirtos plėvelės tipo pakuotę).
      Gaminių pakuotė turi nekelti pavojaus uždusti užblokuojant burnos ir nosies ertmes. Šiuo tikslu, kai tai nėra nesuderinama su apsauga nuo drėgmės, plastikinė pakuotė turėtų būti perforuota.
      Maišeliai turi būti aiškiai paženklinti šiuo arba lygiaverčiu įspėjimu: „ĮSPĖJIMAS! Kad vaikai neuždustų, laikykite pakuotę vaikams neprieinamoje vietoje“. Taip pat maišeliai turi būti paženklinti dideliu, aiškiu simboliu arba diagrama, nurodančiais, kad jie gali kelti pavojų.

         Gamintojo ir importuotojo nurodymas

      Gamintojai (1) turi nurodyti savo pavadinimą, registruotą prekės pavadinimą arba registruotą prekės ženklą ir adresą, kuriuo su jais galima susisiekti, ant gaminio arba, jeigu to neįmanoma padaryti, ant pakuotės arba gaminį lydinčiame dokumente. Turi būti nurodytas vienas adresas, kuriuo galima susisiekti su gamintoju (2).
      Importuotojai (3) turi nurodyti savo pavadinimą, registruotą prekės pavadinimą arba registruotą prekės ženklą ir adresą, kuriuo su jais galima susisiekti, ant gaminio arba, jeigu to neįmanoma padaryti, ant pakuotės arba gaminį lydinčiame dokumente (4).

         KONKRETŪS SAUGOS REIKALAVIMAI

      1.   ANT KĖDĖS TVIRTINAMOS KĖDUTĖS
      1.1.   Taikymo sritis

      Šie saugos reikalavimai taikomi ant kėdės tvirtinamoms kėdutėms, skirtoms vaikams iki 36 mėn. amžiaus, kurie sveria ne daugiau kaip 15 kg. Jie netaikomi pagalvėms, pagalvėlėms ar kitiems gaminiams, skirtiems laikyti vaiką ant kėdės nepakeliant vaiko sėdimosios padėties.
      1.2.   Saugos reikalavimai

         Pavojus įstrigti angose ir kiaurymėse

      Ant kėdės tvirtinamos kėdutės turi būti suprojektuotos ir pagamintos taip, kad jokia vaiko kūno dalis neįstrigtų.

         Pavojus, susijęs su ant kėdės tvirtinamos kėdutės aukščio reguliavimu

      Ant kėdės tvirtinamos kėdutės, kurių sėdėjimo aukštį galima reguliuoti, turi turėti fiksavimo mechanizmą (-us), kuris (-ie) fiksuotų ant kėdės tvirtinamą kėdutę įprasto naudojimo padėtyje. Turi būti neįmanoma netyčia atlaisvinti fiksavimo mechanizmo.

         Pavojus, susijęs su judančiomis dalimis

      Ant kėdės tvirtinamą kėdutę pritvirtinus įprastam naudojimui, pajudinus ant kėdės tvirtinamą kėdutę ar bet kurią jos dalį, vaikui sėdint ant kėdės tvirtinamoje kėdutėje perkėlus kūno svorį ar veikiant išorinės jėgos (kito vaiko arba netyčia vaiką prižiūrinčio asmens arba elektrinio mechanizmo) turi nebūti jokių prieinamų suspaudimo arba sužnybimo vietų.
      Sulankstomų ant kėdės tvirtinamų kėdučių sulankstymo mechanizmas turi būti suprojektuotas taip, kad jis nesuveiktų dėl vaiko arba netyčinių vaiką prižiūrinčio asmens veiksmų. Turi būti neįmanoma ant kėdės tvirtinamos kėdutės pritvirtinti įprastam naudojimui neaktyvavus fiksavimo mechanizmo.

         Pavojus nukristi

      Ant kėdės tvirtinama kėdutė turi būti taip suprojektuota, kad ją pritvirtinus įprastam naudojimui vaikas liktų joje ir neapsiverstų jam pasilenkus bet kuria kryptimi. Kad būtų išvengta sužeidimų vaikui atsistojus ir iškritus arba išslydus iš ant kėdės tvirtinamos kėdutės, ji turi būti taip suprojektuota, kad jos apsaugos sistema neleistų vaikui atsistoti ir iš jos iškristi arba išslysti.
      Ant kėdės tvirtinama kėdutė turi turėti įrengtą apsaugos sistemą, kurią galima pritaikyti prie vaiko dydžio ir kurią turi sudaryti bent juosmens ir tarpkojo apsauga. Turi būti neįmanoma naudoti apsaugos sistemos nenaudojant tarpkojo apsaugos.
      Esant statiniam ir dinaminiam mechaniniam poveikiui pagrįstai numatomais atvejais naudojant ant kėdės tvirtinamą kėdutę, apsaugos sistemos, dirželių, tvirtinimo įtaisų ir tvirtinimo sistemos turi būti neįmanoma nepataisomai sugadinti, dėl ko būtų pakenkta jų saugai ir įprastam veikimui.
      Ant kėdės tvirtinamą kėdutę pritvirtinus naudoti, jos atlošas turi būti pakankamai aukštas. Taip pat kėdutės šonuose turi būti įrengti pakankamai aukšti ranktūriai, užtikrinantys, kad vaikas liktų kėdutėje jam pasilenkus bet kuria kryptimi.

         Pavojus įsipainioti

      Virvelių, juostelių ir panašių dalių, išskyrus vaiko apsaugos sistemą ir tvirtinimo ant kėdės sistemą, kurios yra prieinamos iš ant kėdės tvirtinamos kėdutės vidaus, didžiausias laisvas ilgis turi būti toks, kad aplink vaiko kaklą nesusidarytų pavojinga kilpa.
      Vienagijai siūlai negali būti naudojami kaip virvelės, juostelės ir panašios dalys, kaip kilpos arba kaip siuvimo siūlai.

         Pavojus užspringti

      Siekiant išvengti pavojaus užspringti, ant kėdės tvirtinamose kėdutėse turi nebūti smulkių dalių, skirtų nuimti be įrankių arba su jais, kurios galėtų nusiimti panaudojus vaiko turimą jėgą ir būtų pakankamai mažos, kad visiškai tilptų vaiko burnoje.
      Kamšalai, keliantys pavojų užspringti, neturi būti pasiekiami panaudojus vaiko turimą jėgą. Jie turi nekelti papildomo pavojaus užspringti dėl jų sudedamųjų dalių dydžio arba todėl, kad šios dalys tampa pakankamai mažos arba pasiekiamos panaudojus vaiko turimą jėgą.

         Pavojus praryti

      Siekiant išvengti pavojaus praryti, ant kėdės tvirtinamose kėdutėse neturi būti atskirų arba mažų dalių, kurios nusiimtų panaudojus vaiko turimą jėgą ir galėtų pralįsti pro vaiko stemplę. Bet kuriuo atveju negalima naudoti toksinių medžiagų arba paviršių.

         Pavojus uždusti

      Ant ant kėdės tvirtinamų kėdučių turi nebūti plastikinių lipdukų, kuriuos vaikas galėtų sugriebti ir nuplėšti, panaudodamas turimą jėgą. Kėdutės negali būti supakuotos į nepralaidžią pakuotę, kuri galėtų uždengti tiek vaiko burną, tiek nosį ir sukelti pavojų uždusti.

         Pavojingos briaunos, kampai ir išsikišusios dalys

      Visos pasiekiamos ant kėdės tvirtinamos kėdutės briaunos, kampai ir išsikišusios dalys turi būti suapvalinti ir be atplaišų ar aštrių briaunų.

         Paviršiai

      Visi paviršiai, kiek tai suderinama su ant kėdės tvirtinamos kėdutės funkcijomis, turi būti pakankamai lygūs, kad vaikas netyčia neįsibrėžtų, neįsipjautų, neįsidrėkstų, nenusibrozdintų, nenudegtų ar kitaip nesusižeistų naudojant ant kėdės tvirtinamą kėdutę arba atliekant vaikui būdingus veiksmus.

         Konstrukcinis vientisumas

      Ant kėdės tvirtinama kėdutė turi nesugriūti, nesulūžti ar nepataisomai nesideformuoti, dėl ko būtų pakenkta jos saugai ir įprastam veikimui. Mechanizmas (-ai), skirtas (-i) reguliuoti ant kėdės tvirtinamos kėdutės aukštį, turi būti suprojektuotas (-i) taip, kad dėl mechaninio poveikio pagrįstai numatomais atvejais naudojant ant kėdės tvirtinamą kėdutę turėtų būti neįmanoma pakeisti pasirinkto sėdėjimo aukščio.

         Tvirtinimo ant kėdės sistema

      Tvirtinimo ant kėdės sistema turi būti suprojektuota taip, kad ant kėdės tvirtinama kėdutė būtų pritvirtinta tiek prie kėdės atlošo, tiek prie sėdynės paviršiaus.
      Tvirtinimo ant kėdės sistema, dirželiai, tvirtinimo įtaisai ir tvirtinimo sistema turi nesulūžti, neatsilaisvinti ar nenuplyšti nuo jų pagrindo dėl mechaninio poveikio juos pagrįstai naudojant numatomais atvejais.

         Pavojus, susijęs su netinkamu dydžiu

      Informacijoje apie gaminį turi būti nurodyti tinkami kėdžių, kurioms gaminys yra skirtas, sėdynės ir atlošo matmenys.
      1.3.   Saugos informacija, naudojimo vadovas ir ženklinimas

      Saugos informacija turi būti paženklinta ant gaminio ir įtraukta į naudojimo instrukcijas.
      Saugos informacija turi būti pateikta raštu šalies, kurioje ant kėdės tvirtinama kėdutė pateikiama mažmeninei prekybai, kalba (-omis), kartu pateikiant aiškias piktogramas. Visas ženklinimas turi likti įskaitomas, o ženklinimui naudotos etiketės turi lengvai nenusiimti.

         Saugos informacija

      Svarbiausia saugos informacija turi būti pateikta aiškiai ir matomai. Ji turi būti aiškiai pateikta ir likti matoma ant kėdės tvirtinamą kėdutę pritvirtinus prie suaugusiojo kėdės ir prieš pasodinant vaiką į ant kėdės tvirtinamą kėdutę. Informacija turi būti paženklinta užrašu „ĮSPĖJIMAS!“ ir turi būti pateikti bent šie arba lygiaverčiai nurodymai:

                  —

                  „Niekuomet nepalikite vaiko be priežiūros.“

                  —

                  „Visuomet naudokite vaiko apsaugos ir tvirtinimo ant kėdės sistemas.“

                  —

                  „Visuomet prieš naudojimą patikrinkite ant kėdės tvirtinamos kėdutės saugumą ir stabilumą.“

                  —

                  „Šis gaminys skirtas vaikams iki 36 mėn. amžiaus, kurie sveria ne daugiau kaip 15 kg ir gali savarankiškai sėdėti.“

         Informacija apie pirkinį

      Pardavimo vietoje pirkėjas turi aiškiai matyti informaciją apie pirkinį. Tiek raštu, tiek aiškiomis piktogramomis turi būti pateikta bent ši informacija:

                  —

                  šis arba lygiavertis teiginys: „Šis gaminys skirtas vaikams iki 36 mėn. amžiaus, kurie sveria ne daugiau kaip 15 kg ir gali savarankiškai sėdėti.“,

                  —

                  tinkami suaugusiojo kėdės sėdynės ir atlošo matmenys.

         Naudojimo vadovas

      Kartu su ant kėdės tvirtinama kėdute turi būti pateikiamas naudojimo vadovas. Naudojimo vadove turi būti pateikta:

                  —

                  šis arba lygiavertis teiginys: „SVARBU! SAUGOKITE ATEIČIAI.“,

                  —

                  ant kėdės tvirtinamos kėdutės teisingo ir saugaus surinkimo bei naudojimo instrukcijos,

                  —

                  informacija apie suaugusiųjų kėdžių, prie kurių galima tvirtinti ant kėdės tvirtinamą kėdutę ir prie kurių jos tvirtinti negalima, rūšis.

            Įspėjimai naudojimo vadove turi būti paženklinti užrašu „ĮSPĖJIMAS!“ ir turi būti pateikti bent šie arba lygiaverčiai nurodymai:

                  —

                  „Niekuomet nepalikite vaiko be priežiūros.“

                  —

                  „Visuomet naudokite vaiko apsaugos ir tvirtinimo ant kėdės sistemas.“

                  —

                  „Prieš naudojimą įsitikinkite, kad tvirtinimo ant kėdės sistema yra teisingai pritvirtinta ir sureguliuota.“

                  —

                  „Visuomet prieš naudojimą patikrinkite ant kėdės tvirtinamos kėdutės saugumą ir stabilumą.“

            Naudojimo vadove taip pat turi būti pateikta ši informacija:

                  —

                  šis arba lygiavertis teiginys: „Šis gaminys skirtas vaikams iki 36 mėn. amžiaus, kurie sveria ne daugiau kaip 15 kg ir gali savarankiškai sėdėti.“,

                  —

                  tinkami suaugusiojo kėdės sėdynės ir atlošo matmenys,

                  —

                  teiginys, kad ant kėdės tvirtinama kėdutė neturėtų būti naudojama, jeigu kokia nors jos dalis yra sulūžusi, suplyšusi arba jos trūksta,

                  —

                  teiginys, kad turi būti naudojami tik gamintojo patvirtinti priedai arba atsarginės dalys,

                  —

                  valymo ir priežiūros rekomendacijos.

            2.   VAIKIŠKOS KĖDUTĖS
      2.1.   Taikymo sritis

      Šie saugos reikalavimai taikomi šioms vaikiškoms kėdutėms, skirtoms vaikams, kurie gali savarankiškai sėdėti: taburetėms, kėdutėms (surinkimo dalys: kojos, sėdynės pagrindas ir atlošas) ir foteliams (surinkimo dalys: sėdynės pagrindas, atlošas ir ranktūriai), skirtiems naudoti viduje ir lauke, taip pat supamosioms ir sulankstomoms kėdutėms. Reikalavimai taip pat taikomi daugiafunkciniams gaminiams, kurie gali būti transformuoti į vaikiškas kėdutes. Jie taip pat taikomi vaikiškoms kėdutėms su ratukais. Taip pat šiuos reikalavimus turi atitikti gaminiai, be kitos funkcijos (pavyzdžiui, daiktų laikymo), atliekantys ir vaikiškos kėdutės funkciją.
      2.2.   Saugos reikalavimai

         Pavojus įstrigti angose ir kiaurymėse

      Vaikiškos kėdutės turi būti suprojektuotos ir pagamintos taip, kad angose ir kiaurymėse neįstrigtų galūnės, kojos bei rankos, ir, kiek įmanoma, pirštai.
      Sulankstomos vaikiškos kėdutės turi būti suprojektuotos ir pagamintos taip, kad neįstrigtų pirštai.
      Vaikiškos kėdutės turi būti ne tokios sunkios, kad po jomis galėtų įstrigti vaiko galva ar galūnė.

         Pavojus, susijęs su judančiomis dalimis

      Vaikišką kėdutę parengus įprastam naudojimui pagal gamintojo instrukcijas, turi nebūti jokių pavojingų judančių dalių.

         Ratukai

      Vaikiškos kėdutės su ratukais turi būti taip suprojektuotos, kad nenukentėtų jų stabilumas.

         Pavojus nukristi

      Vaikiškos kėdutės turi būti pakankamai stabilios, kad ant jų sėdint vaikui jos neapvirstų bet kuria kryptimi.

         Stabilumas

      Vaikiškos kėdutės turi būti stabilios.

         Pavojus užspringti

      Siekiant išvengti pavojaus užspringti, vaikiškose kėdutėse turi nebūti smulkių dalių, kurias būtų galima nuimti panaudojus vaiko turimą jėgą ir kurios visiškai tilptų vaiko burnoje. Kamšalai, keliantys pavojų užspringti, neturi būti pasiekiami panaudojus vaiko turimą jėgą. Jie turi nekelti papildomo pavojaus užspringti dėl jų sudedamųjų dalių dydžio arba todėl, kad šios dalys tampa pakankamai mažos arba pasiekiamos panaudojus vaiko turimą jėgą.

         Pavojus uždusti

      Ant vaikiškų kėdučių turi nebūti plastikinių lipdukų, kurie nusiimtų panaudojus vaiko turimą jėgą. Kėdutės negali būti supakuotos į nepralaidžią pakuotę, kuri galėtų uždengti tiek burną, tiek nosį ir sukelti pavojų uždusti.

         Pavojus praryti

      Siekiant išvengti pavojaus praryti, vaikiškose kėdutėse turi nebūti atskirų arba mažų dalių, kurios nusiimtų panaudojus vaiko turimą jėgą ir galėtų pralįsti pro vaiko stemplę. Bet kuriuo atveju negalima naudoti toksinių medžiagų arba paviršių.

         Paviršiai

      Visi paviršiai, kiek tai suderinama su vaikiškos kėdutės funkcijomis, turi būti pakankamai lygūs, kad vaikas netyčia neįsibrėžtų, neįsipjautų, neįsidrėkstų, nenusibrozdintų, nenudegtų ar kitaip nesusižeistų naudojant kėdutę arba atliekant vaikui būdingus veiksmus.

         Pavojingos briaunos

      Vaikiškos kėdutės turi būti be aštrių briaunų ar kitų aštrių vietų. Atviros briaunos ir kampai turi būti suapvalinti arba paslėpti. Jose turi nebūti smailių ar išsikišusių paviršių, keliančių pavojų įsidurti.

         Konstrukcinis vientisumas

      Vaikiškos kėdutės ir jų sudedamosios dalys, kaip antai sėdynės pagrindas, atlošas ir kojos, turi atlaikyti mechaninį poveikį jas pagrįstai naudojant numatomais atvejais.
      2.3.   Saugos informacija

      Įspėjimuose ir naudojimo instrukcijose tėvams arba vaikus prižiūrintiems asmenims turi būti nurodyta, kad ant po langu stovinčių kėdučių vaikas gali užlipti ir iškristi pro langą.
      Saugos informacija turi būti pateikta raštu šalies, kurioje vaikiška kėdutė pateikiama mažmeninei prekybai, kalba (-omis), kartu pateikiant aiškias piktogramas. Visas ženklinimas turi likti įskaitomas, o ženklinimui naudotos etiketės turi lengvai nenusiimti.
      3.   AUKŠTOS VAIKIŠKOS KĖDUTĖS
      3.1.   Taikymo sritis

      Šie saugos reikalavimai taikomi aukštoms kėdutėms, skirtoms maždaug 6–36 mėnesių amžiaus vaikams, kurie gali savarankiškai sėdėti ir kurie sveria ne daugiau kaip 15 kg. Jeigu aukštos vaikiškos kėdutės yra suprojektuotos būti transformuotos į vaikiškas kėdutes, jos taip pat turi atitikti vaikiškoms kėdutėms taikomus saugos reikalavimus.
      Jeigu aukštos kėdutės dalys yra suprojektuotos būti nuimamos (pvz., padėklas arba pakoja), šie saugos reikalavimai taikomi aukštai kėdutei su šia (šiomis) dalimi (-is) ir be jos (jų).
      Žaidimams tinkantys gaminiai taip pat turi atitikti Europos Parlamento ir Tarybos direktyvos 2009/48/EB (5) dėl žaislų saugos reikalavimus (pavyzdžiui, aukšta kėdutė, kuri gali būti transformuota į supamąjį arkliuką).
      3.2.   Saugos reikalavimai

         Bendrieji reikalavimai

      Jokiai sudedamajai daliai, kuri suprojektuota būti nuimta arba atlaisvinta išmontuojant aukštą kėdutę, kad būtų galima ją transportuoti arba laikyti, surinkti turi būti nenaudojami jungiamieji varžtai tiesioginiam tvirtinimui (pvz., savisriegiai).
      Atviros briaunos ir išsikišusios dalys turi būti suapvalintos arba paslėptos ir be atplaišų ar aštrių briaunų.

         Pavojus nukristi

      Kad būtų išvengta sužeidimų vaikui atsistojus ir iškritus arba išslydus iš aukštos kėdutės, ji turi būti taip suprojektuota, kad jos apsaugos sistema neleistų vaikui atsistoti ir iš jos iškristi arba išslysti.
      Aukšta kėdutė turi turėti įrengtą apsaugos sistemą, kurią galima pritaikyti prie vaiko dydžio ir kurią turi sudaryti bent juosmens ir tarpkojo apsauga. Turi būti neįmanoma naudoti apsaugos sistemos nenaudojant tarpkojo apsaugos.
      Apsaugos sistema, dirželiai, tvirtinimo įtaisai ir tvirtinimo sistema turi nesulūžti, neatsilaisvinti ar nenuplyšti nuo jų pagrindo panaudojus vidinę ir išorinę vaiko turimą jėgą.
      Apsaugos sistemos konstrukcija turi būti tokia, kad būtų atsižvelgta į visus galimus vaiko judesius aukštoje kėdutėje.
      Aukštos kėdutės atlošas turi būti pakankamai aukštas. Taip pat kėdutės šonuose turi būti įrengti pakankamai aukšti ranktūriai, užtikrinantys, kad vaikas liktų kėdutėje jam pasilenkus bet kuria kryptimi.
      Kad būtų išvengta sužeidimų vaikui stumiantis kojomis nuo valgomojo stalo ir (arba) atsirėmus į jį kojomis ir taip nuverčiant aukštą kėdutę priešinga kryptimi, ji turi būti taip suprojektuota, kad dėl jos stabilumo nekiltų pavojus nukristi.

         Pavojus įsipainioti

      Aukštose kėdutėse turi nebūti virvelių, juostelių arba panašių dalių (išskyrus apsaugos sistemą), kurios kelia pavojų įsipainioti.

         Pavojus įstrigti angose ir kiaurymėse

      Aukštos vaikiškos kėdutės turi būti suprojektuotos ir pagamintos taip, kad jokia vaiko kūno dalis neįstrigtų.

         Pavojus, susijęs su judančiomis dalimis

      Siekiant išvengti rizikos sužnybti ir suspausti, kėdutėje turi nebūti sužnybimo ir suspaudimo vietų. Jeigu dėl funkcinių priežasčių sužnybimo ir suspaudimo vietų neįmanoma išvengti, turėtų būti imtasi tinkamų priemonių užtikrinti, kad jos būtų saugios.
      Bet kuri aukštos kėdutės dalis, kurią galima sulankstyti arba nuimti, turi būti užfiksuota, kad naudojantis gaminį vaikas arba kitas vaikas negalėtų jos atlaisvinti arba jos netyčia negalėtų atlaisvinti suaugusysis.

         Sulankstomų aukštų kėdučių fiksavimo mechanizmai

      Fiksavimo mechanizmai reikalingi tam, kad aukšta kėdutė nesusilankstytų joje sėdint vaikui, taip pat į ją įkeliant vaiką ir jį iš jos iškeliant.
      Siekiant išvengti pavojaus, kylančio dėl neteisingo aukštos kėdutės naudojimo, kėdutė turi nesusilankstyti dėl ją naudojančio vaiko svorio arba naudojant aukštą kėdutę turi automatiškai įsijungti bent vienas fiksavimo mechanizmas.
      Vaikams turi būti neįmanoma netyčia atlaisvinti arba valdyti fiksavimo mechanizmų.
      Esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, fiksavimo mechanizmai turi toliau tinkamai veikti.

         Pavojus užspringti

      Jokia dalis, kuri galėtų nusiimti panaudojus vaiko turimą jėgą, negali būti pakankamai maža, kad visiškai tilptų vaiko burnoje. Sudedamosios dalys, kurias galima nuimti nenaudojant įrankių, turi visiškai netilpti vaiko burnoje. Kamšalai, keliantys pavojų užspringti, neturi būti pasiekiami panaudojus vaiko turimą jėgą. Be to, jie turi nekelti papildomo pavojaus užspringti dėl jų sudedamųjų dalių dydžio arba todėl, kad šios dalys tampa pakankamai mažos arba pasiekiamos panaudojus vaiko turimą jėgą.

         Apsaugos sistema

      Aukšta kėdutė turi būti suprojektuota taip, kad užtikrintų vaikų saugumą sėdimojoje padėtyje ir neleistų jiems iškristi atsistojus ir praradus pusiausvyrą, naudojant apsaugos sistemą, kurią sudaro tarpkojo apsauga ir horizontali sudedamoji dalis, arba vientisą diržą. Jeigu aukštoje kėdutėje yra atlenkiamas atlošas, tuomet turi būti suprojektuotas vientisas diržas.
      Esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, vientiso diržo tarpkojo apsaugos, juosmens diržų ir dirželių turi būti neįmanoma nepataisomai sugadinti, dėl ko būtų pakenkta jų saugai ir įprastam veikimui.
      Kai aukštoje kėdutėje yra įrengtas diržas arba diržo tvirtinimo įtaisai, esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, jų turi būti neįmanoma nepataisomai sugadinti, dėl ko būtų pakenkta jų saugai ir įprastam veikimui.
      Jei įrengtas vientisas diržas arba diržas, jis turi būti reguliuojamas ir esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, jo turi būti neįmanoma nepataisomai sugadinti, dėl ko būtų pakenkta jo saugai ir įprastam veikimui.

         Šoninė apsauga

      Aukštos kėdutės šonuose turi būti įrengti ranktūriai arba kitokia šoninė apsauga.

         Atlošas

      Aukštoje kėdutėje turi būti įrengtas pakankamai aukštas atlošas, kuris užtikrintų, kad vaikas liktų aukštoje kėdutėje jam pasilenkus bet kuria kryptimi.

         Atlenkiamas atlošas

      Esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, aukštos kėdutės atlošą leidžiantis reguliuoti mechanizmas turi nepersislinkti iš vienos pozicijos į kitą.

         Ratukai

      Aukštos kėdutės su ratukais turi būti taip suprojektuotos, kad nenukentėtų jų stabilumas.

         Konstrukcinis vientisumas

      Esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, aukštos kėdutės funkcijos turi nenukentėti.
      Esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, aukšta kėdutė turi nesugriūti, o fiksavimo mechanizmas turi likti įjungtas.

         Stabilumas

      Jeigu aukštos kėdutės dalys yra suprojektuotos būti nuimamos (pvz., padėklas arba pakoja), stabilumo reikalavimas taikomas aukštai kėdutei su šia (šiomis) dalimi (-is) ir be jos (jų).
      Esant statiniam ir dinaminiam mechaniniam poveikiui pagrįstai numatomais atvejais naudojant aukštą kėdutę, ji turi neapvirsti ant šono, atgal ar į priekį.
      3.3.   Saugos informacija, naudojimo vadovas ir ženklinimas

         Bendrieji reikalavimai

      Saugos informacija turi būti pateikta raštu šalies, kurioje aukšta kėdutė pateikiama mažmeninei prekybai, kalba (-omis), kartu pateikiant aiškias piktogramas. Pagrįstai naudojant numatomais atvejais visas ženklinimas turi likti įskaitomas, o ženklinimui naudotos etiketės turi lengvai nenusiimti.

         Saugos informacija

      Saugos informacija turi būti pateikta aiškiai ir matomai. Ji turi būti paženklinta užrašu „ĮSPĖJIMAS!“ ir turi būti pateikti bent šie arba lygiaverčiai nurodymai:

                  —

                  „Niekuomet nepalikite vaiko be priežiūros.“

                  —

                  „Visuomet naudokite apsaugos sistemą.“

                  —

                  „Visuomet prieš naudojimą patikrinkite aukštos kėdutės saugumą ir stabilumą.“

         Informacija apie pirkinį

      Pardavimo vietoje pirkėjas turi aiškiai matyti informaciją apie pirkinį. Informacijoje tiek raštu, tiek aiškiomis piktogramomis turi būti pateiktas bent šis arba lygiavertis teiginys: „Šis gaminys skirtas vaikams iki 36 mėn. amžiaus, kurie sveria ne daugiau kaip 15 kg ir gali savarankiškai sėdėti.“ Jeigu gaminį galima pakeisti, kad jis būtų naudojamas kaip žaislas arba jis gali būti transformuotas į vaikišką kėdutę, kurią galima reguliuoti, kad vaikas joje galėtų sėdėti skirtingose vystymosi stadijose („augimo su vaiku“ ypatybė), turi būti pateikta papildoma saugos informacija.

         Ženklinimas

      Aukštos kėdutės turi būti paženklintos šiuo arba lygiaverčiu nenutrinamu įspėjimu: „ĮSPĖJIMAS! NEPALIKITE VAIKO BE PRIEŽIŪROS.“ Kartu su įspėjimu turi būti naudojama atitinkama piktograma.

         Naudojimo vadovas

      Naudojimo vadove turi būti pateiktos aukštos kėdutės naudojimo instrukcijos, paženklintos teiginiu „SVARBU! SAUGOKITE ATEIČIAI“ arba lygiaverčiu teiginiu.
      Instrukcijose turi būti pateikti šie arba lygiaverčiai įspėjimai, paženklinti užrašu „ĮSPĖJIMAS!“:

                  —

                  „Nepalikite vaiko be priežiūros.“

                  —

                  „Aukštą kėdutę naudokite tik tuomet, jei visos sudedamosios dalys yra teisingai surinktos ir sureguliuotos.“

            Naudojimo vadove taip pat turi būti pateikti šie įspėjimai:

                  —

                  įsitikinkite, kad visi diržai yra teisingai prisegti,

                  —

                  atkreipkite dėmesį į atviros ugnies ar kitų didelio karščio šaltinių, pavyzdžiui, elektrinių šildytuvų su kaitinimo vamzdeliais, dujinių židinių, pavojų netoli aukštos kėdutės.

            Naudojimo vadove turi būti pateikta ši saugos informacija:

                  —

                  surinkimo brėžinys, visų dalių ir kėdutei surinkti reikiamų įrankių sąrašas ir (arba) aprašas ir varžtų bei kitų fiksavimo mechanizmų diagrama,

                  —

                  teiginys, kad aukšta kėdutė neturėtų būti naudojama, kol vaikas negali savarankiškai sėdėti,

                  —

                  teiginys, kad aukšta kėdutė neturėtų būti naudojama, jeigu kokia nors jos dalis yra sulūžusi, suplyšusi arba jos trūksta,

                  —

                  valymo ir priežiūros rekomendacijos.

            4.   PRIE STALO TVIRTINAMOS KĖDUTĖS
      4.1.   Taikymo sritis

      Šie saugos reikalavimai taikomi prie stalo tvirtinamoms kėdutėms, skirtoms vaikams, kurie gali savarankiškai sėdėti (nuo 6 mėnesių amžiaus) ir kurie sveria ne daugiau kaip 15 kg.
      4.2.   Saugos reikalavimai

         Bendrieji reikalavimai

      Naudoti surinktos prie stalo tvirtinamos kėdutės turi būti taip surinktos, kad nei vaikas, nei jį prižiūrintis asmuo neįsižnybtų, neįsipjautų arba nesusižeistų.

         Pavojus įstrigti angose ir kiaurymėse

      Siekiant išvengti pavojaus įstrigti, prie stalo tvirtinamose kėdutėse turi nebūti vamzdžių atvirais galais arba angų ir kiaurymių, dėl kurių vaikas galėtų susižeisti.
      Prie stalo tvirtinamos kėdutės turi būti taip suprojektuotos, kad vaikas per angas ir kiaurymes neiškristų.

         Pavojingos briaunos, kampai ir išsikišusios dalys

      Visos pasiekiamos prie stalo tvirtinamos kėdutės briaunos, kampai ir išsikišusios dalys turi būti suapvalinti ir paslėpti bei be atplaišų ar aštrių briaunų.

         Pavojus užspringti

      Siekiant išvengti pavojaus užspringti, kėdutėse turi nebūti smulkių dalių, skirtų nuimti nenaudojant įrankių arba juos naudojant, kurios galėtų būti nuimtos panaudojus vaiko turimą jėgą ir būtų pakankamai mažos, kad visiškai tilptų vaiko burnoje.
      Kamšalai, keliantys pavojų užspringti, neturi būti pasiekiami panaudojus vaiko turimą jėgą. Be to, jie turi nekelti papildomo pavojaus užspringti dėl jų sudedamųjų dalių dydžio arba todėl, kad šios dalys tampa pakankamai mažos arba pasiekiamos panaudojus vaiko turimą jėgą.

         Pavojus praryti

      Siekiant išvengti pavojaus praryti neteisingai naudojant prie stalo tvirtinamą kėdutę, kėdutėje turi nebūti atskirų arba mažų dalių, kurios nusiimtų panaudojus vaiko turimą jėgą ir galėtų pralįsti pro vaiko stemplę.

         Pavojus uždusti

      Ant kėdučių turi nebūti plastikinių lipdukų, kuriuos vaikas galėtų sugriebti ir nuplėšti, panaudodamas turimą jėgą. Kėdutės negali būti supakuotos į nepralaidžią pakuotę, kuri galėtų uždengti tiek vaiko burną, tiek nosį ir sukelti pavojų uždusti.

         Savisriegiai

      Jokiai sudedamajai daliai, kuri suprojektuota būti nuimama arba atlaisvinta išmontuojant prie stalo tvirtinamą kėdutę, kad būtų galima ją transportuoti arba laikyti, priveržti turi būti nenaudojami jungiamieji varžtai (pvz., savisriegiai).

         Pavojus, susijęs su judančiomis dalimis

      Prie stalo tvirtinamą kėdutę parengus įprastam naudojimui pagal gamintojo instrukcijas, turi nebūti jokių pavojingų judančių dalių.

         Pavojus nukristi

      Kad būtų išvengta sužeidimų vaikui atsistojus ir iškritus arba išslydus iš prie stalo tvirtinamos kėdutės, ji turi būti taip suprojektuota, kad jos apsaugos sistema neleistų vaikui atsistoti ir iš jos iškristi arba išslysti.
      Prie stalo tvirtinama kėdutė turi turėti įrengtą apsaugos sistemą, kurią galima pritaikyti prie vaiko dydžio ir kurią turi sudaryti bent juosmens ir tarpkojo apsauga. Turi būti neįmanoma naudoti apsaugos sistemos nenaudojant tarpkojo apsaugos.
      Apsaugos sistema, dirželiai, tvirtinimo įtaisai ir tvirtinimo sistema turi nesulūžti, neatsilaisvinti ar nenuplyšti nuo jų pagrindo panaudojus vidinę ir išorinę vaiko turimą jėgą.
      Apsaugos sistemos konstrukcija turi būti tokia, kad būtų atsižvelgta į visus galimus vaiko judesius prie stalo tvirtinamoje kėdutėje.
      Prie stalo tvirtinamą kėdutę pritvirtinus naudoti, jos atlošas turi būti pakankamai aukštas. Taip pat kėdutės šonuose turi būti įrengti pakankamai aukšti ranktūriai, užtikrinantys, kad vaikas liktų kėdutėje jam pasilenkus bet kuria kryptimi.

         Pakojos

      Pakojų turi nebūti.

         Nuimamos sėdynės

      Jeigu sėdynę galima nuimti nuo rėmo, sėdynės tvirtinimo prie rėmo mechanizmas turi būti suprojektuotas taip, kad sėdynė nuo rėmo nenusiimtų netyčia.
      Esant mechaniniam poveikiui pagrįstai numatomais atvejais naudojant prie stalo tvirtinamą kėdutę, sėdynė turi likti pritvirtinta prie rėmo.

         Konstrukcinis vientisumas

      Esant statiniam ir dinaminiam mechaniniam poveikiui pagrįstai numatomais atvejais naudojant prie stalo tvirtinamą kėdutę, jos turi būti neįmanoma nepataisomai sugadinti, dėl ko būtų pakenkta jos saugai ir įprastam veikimui.

         Tvirtinimo pagrindas

      Tvirtinimo pagrindas turi užtikrinti, kad prie stalo tvirtinamą kėdutę pritvirtinus prie atraminio paviršiaus, pagrįstai naudojant numatomais atvejais, kėdutė nejudėtų. Prie stalo tvirtinamos kėdutės tvirtinimas turi būti atsparus šokinėjimui.

         Stabilumas

      Prie stalo tvirtinamos kėdutės turi nesusilankstyti arba neapvirsti esant statiniam ir dinaminiam mechaniniam poveikiui pagrįstai numatomais atvejais jas naudojant.
      4.3.   Saugos informacija, naudojimo vadovas ir ženklinimas

         Bendrieji reikalavimai

      Saugos informacija turi būti paženklinta ant gaminio ir įtraukta į naudojimo instrukcijas.
      Saugos informacija turi būti pateikta raštu šalies, kurioje prie stalo tvirtinama kėdutė pateikiama mažmeninei prekybai, kalba (-omis), kartu pateikiant aiškias piktogramas. Visas ženklinimas turi likti įskaitomas, o ženklinimui naudotos etiketės turi lengvai nenusiimti.

         Informacija apie pirkinį

      Pardavimo vietoje pirkėjas turi aiškiai matyti informaciją apie pirkinį. Tiek raštu, tiek aiškiomis piktogramomis turi būti pateikta bent ši informacija:

                  —

                  šis arba lygiavertis teiginys: „Šis gaminys skirtas vaikams, kurie sveria ne daugiau kaip 15 kg ir gali savarankiškai sėdėti.“,

                  —

                  tinkami atraminio paviršiaus, prie kurio galima tvirtinti prie stalo tvirtinamą kėdutę, matmenys.

            Taip pat turi būti pateikta ši informacija:

                  —

                  „Ši prie stalo tvirtinama kėdutė netinka naudoti su visais stalais. Netvirtinkite prie stalų stikliniu paviršiumi, stalų su nepritvirtintu stalviršiu, ištraukiamųjų stalų, stalų ant vienos kojos, kortų stalų arba stovyklavimo stalų.“

         Ženklinimas

      Prie stalo tvirtinama kėdutė turi būti taip aiškiai nenutrinamai paženklinta:

                  —

                  naudojant prie stalo tvirtinamą kėdutę turi būti matomas įspėjimas „ĮSPĖJIMAS! Niekuomet nepalikite vaiko be priežiūros.“,

                  —

                  įspėjimu „ĮSPĖJIMAS! Visuomet naudokite vaiko apsaugos ir tvirtinimo prie stalo sistemas.“,

                  —

                  įspėjimu „ĮSPĖJIMAS! Visuomet prieš naudojimą patikrinkite prie stalo tvirtinamos kėdutės saugumą ir stabilumą.“,

                  —

                  teiginiu „Didžiausias svoris – 15 kg.“

         Naudojimo vadovas

      Naudojimo vadove turi būti pateiktos prie stalo tvirtinamos kėdutės teisingo ir saugaus surinkimo bei naudojimo instrukcijos. Šios instrukcijos turi būti tikslios bei nedviprasmiškos ir jose turi būti pateikti bent šie arba lygiaverčiai teiginiai:

                  —

                  „Prieš naudojimą atidžiai perskaitykite instrukcijas ir saugokite jas ateičiai. Jei nesilaikysite instrukcijų, Jūsų vaikas gali susižeisti.“

                  —

                  „Ši prie stalo tvirtinama kėdutė yra netinkama naudoti vaikams, kurie negali savarankiškai sėdėti.“

                  —

                  „ĮSPĖJIMAS! Niekuomet nepalikite vaiko be priežiūros.“

                  —

                  „Visuomet naudokite vaiko apsaugos ir tvirtinimo prie stalo sistemas.“

                  —

                  „Visuomet prieš naudojimą patikrinkite prie stalo tvirtinamos kėdutės saugumą ir stabilumą.“

                  —

                  „Ši prie stalo tvirtinama kėdutė yra netinkama naudoti su visais stalais. Netvirtinkite prie stalų stikliniu paviršiumi, stalų su nepritvirtintu stalviršiu, ištraukiamųjų stalų, stalų ant vienos kojos, kortų stalų arba stovyklavimo stalų.“

                  —

                  „Patikrinkite, ar stalas, naudojant prie jo pritvirtintą kėdutę, nevirsta.“

                  —

                  „Ant atraminio paviršiaus nenaudokite staltiesių arba kitų daiktų, kurie gali trukdyti tinkamam tvirtinimo dalių veikimui. Stalo konstrukcija ir paviršius turi būti švarūs ir sausi.“

                  —

                  „Šios prie stalo tvirtinamos kėdutės negalima naudoti vaikams, kurie sveria daugiau kaip 15 kg.“

                  —

                  „Reguliariai patikrinkite suveržimo varžtus ir, jei reikia, juos priveržkite.“

                  —

                  „ĮSPĖJIMAS! Nenaudokite prie stalo tvirtinamos kėdutės, jei kokia nors jos sudedamoji dalis yra sulūžusi arba jos trūksta.“

                  —

                  „Naudokite tik gamintojo arba platintojo patvirtintas atsargines dalis.“

                  —

                  „Netvirtinkite prie stalo tvirtinamos kėdutės ten, kur vaikas gali kojomis atsispirti nuo stalo dalies, kėdės arba kitos konstrukcijos, nes prie stalo tvirtinama kėdutė gali nukristi nuo stalo.“

            Turi būti nurodyti tinkami atraminio paviršiaus matmenys.

         (1)  Kaip apibrėžta Europos Parlamento ir Tarybos sprendimo Nr. 768/2008/EB I priedo R1 skyriaus R1 straipsnyje (OL L 218, 2008 8 13, p. 82).

         (2)  Kaip apibrėžta Sprendimo Nr. 768/2008/EB I priedo R2 skyriaus R2 straipsnyje.

         (3)  Kaip apibrėžta Sprendimo Nr. 768/2008/EB I priedo R1 skyriaus R1 straipsnyje.

         (4)  Kaip apibrėžta Sprendimo Nr. 768/2008/EB I priedo R2 skyriaus R4 straipsnyje.

         (5)  OL L 170, 2009 6 30, p. 1.


title: 2012 m. spalio 29 d. Tarybos sprendimas, kuriuos skiriamas Europos gyvenimo ir darbo sąlygų gerinimo fondo valdybos Danijai atstovaujantis pakaitinis narys

text:
31.10.2012

               LT

               Europos Sąjungos oficialusis leidinys

               C 334/2

         TARYBOS SPRENDIMAS
   2012 m. spalio 29 d.
   kuriuos skiriamas Europos gyvenimo ir darbo sąlygų gerinimo fondo valdybos Danijai atstovaujantis pakaitinis narys
   2012/C 334/02
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (1), ypač į jo 6 straipsnį,
   atsižvelgdama į valstybių narių vyriausybių ir darbuotojų bei darbdavių organizacijų Tarybai pateiktus kandidatų sąrašus,
   kadangi:

               (1)

               2010 m. lapkričio 22 d. (2), 2011 m. kovo 7 d. (3), 2011 m. liepos 12 d. (4) ir 2011 m. rugsėjo 20 d. (5) sprendimais Taryba paskyrė Europos gyvenimo ir darbo sąlygų gerinimo fondo valdybos narius ir pakaitinius narius laikotarpiui iki 2013 m. lapkričio 30 d., išskyrus tam tikrus narius;

               (2)

               Darbuotojų organizacija ETUC pateikė kandidatūrą vienai vietai užimti,

         PRIĖMĖ ŠĮ SPRENDIMĄ:
   1 straipsnis
   Laikotarpiui iki 2013 m. lapkričio 30 d. Europos gyvenimo ir darbo sąlygų gerinimo fondo valdybos pakaitiniu nariu skiriama:
   DARBUOTOJŲ ORGANIZACIJŲ ATSTOVAI

               Šalis

               Narys

               Pakaitinis narys

               Danija

               Heidi RØNNE MØLLER

         2 straipsnis
   Narius ir pakaitinius narius, kurių kandidatūros dar nėra pateiktos, Taryba paskirs vėliau.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. spalio 29 d.

            Tarybos vardu

            Pirmininkas

         E. FLOURENTZOU

      (1)  OL L 139, 1975 5 30, p. 1.

      (2)  OL C 322, 2010 11 27, p. 8.

      (3)  OL C 83, 2011 3 17, p. 4.

      (4)  OL C 208, 2011 7 14, p. 3.

      (5)  OL C 278, 2011 9 22, p. 2.


title: 2012/283/ES: 2012 m. balandžio 24 d. Tarybos sprendimas dėl iš dalies pakeistų Tarptautinės kaučiuko studijų grupės įstatų ir darbo tvarkos taisyklių sudarymo Europos Sąjungos vardu

text:
31.5.2012

               LT

               Europos Sąjungos oficialusis leidinys

               L 141/1

         TARYBOS SPRENDIMAS
   2012 m. balandžio 24 d.
   dėl iš dalies pakeistų Tarptautinės kaučiuko studijų grupės įstatų ir darbo tvarkos taisyklių sudarymo Europos Sąjungos vardu
   (2012/283/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 3 ir 4 dalis kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               po kelių derybų raundų 2011 m. liepos 14 d. Tarptautinės kaučiuko studijų grupės (toliau – grupė) delegacijos vadovai susitarė dėl grupės įstatų ir darbo tvarkos taisyklių pakeitimų teksto;

               (2)

               Sąjunga yra grupės narė;

               (3)

               grupei priklausiusios Sąjungos valstybės narės pateikė oficialius pranešimus dėl pasitraukimo ir iš grupės pasitraukė 2011 m. liepos 1 d.;

               (4)

               būtina priimti iš dalies pakeistus grupės įstatus ir darbo tvarkos taisykles, kad būtų galima patvirtinti naują grupės būstinę ir aiškiai nurodyti nuostatas dėl Sąjungos statuso grupėje, taip pat iš naujo suderinti organizacinę struktūrą, įnašus į biudžetą ir sprendimo priėmimo procedūras;

               (5)

               Tarybos sprendimu 2011/664/ES (1) buvo įgaliota Sąjungos vardu pasirašyti iš dalies pakeistus grupės įstatus ir darbo tvarkos taisykles; šis sprendimas taip pat numatė jų laikiną taikymą, kol bus užbaigtos jų sudarymui būtinos procedūros;

               (6)

               iš dalies pakeisti grupės įstatai ir darbo tvarkos taisyklės turėtų būti patvirtinti,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinami iš dalies pakeisti Tarptautinės kaučiuko studijų grupės (toliau – grupė) įstatai ir darbo tvarkos taisyklės.
   Iš dalies pakeistų įstatų ir darbo tvarkos taisyklių tekstai paskelbti Europos Sąjungos oficialiajame leidinyje
       (2).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) grupės Generaliniam sekretoriui raštu patvirtinti Sąjungos sutikimą laikytis iš dalies pakeistų įstatų ir darbo tvarkos taisyklių.
   3 straipsnis
   Grupės delegacijos vadovų susitikimuose Sąjungai atstovauja Komisijos atstovai, kaip nustatyta iš dalies pakeistų įstatų IX straipsnyje.
   Delegacijos vadovų susitikimuose valstybės narės gali dalyvauti Sąjungos delegacijoje.
   4 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. balandžio 24 d.

            Tarybos vardu

            Pirmininkas

         N. WAMMEN

      (1)  OL L 264, 2011 10 8, p. 12.

      (2)  OL L 264, 2011 10 8, p. 14.


title: 2017 m. vasario 6 d. Tarybos sprendimas (ES) 2017/248 dėl Susitarimo dėl Tarptautinio mokslo ir technologijų centro veiklos tęsimo sudarymo

text:
14.2.2017

               LT

               Europos Sąjungos oficialusis leidinys

               L 37/1

         TARYBOS SPRENDIMAS (ES) 2017/248
   2017 m. vasario 6 d.
   dėl Susitarimo dėl Tarptautinio mokslo ir technologijų centro veiklos tęsimo sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 31 straipsnio 1 dalį ir 37 straipsnį,
   atsižvelgdami į Sutartį dėl Europos Sąjungos veikimo, ypač į jos 180 straipsnį ir 218 straipsnio 6 dalies a punktą,
   atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
   atsižvelgdama į Europos Parlamento nuomonę, (1)

   kadangi:

               (1)

               pagal Tarybos sprendimą (ES) 2015/1989 (2) Europos Sąjungos ir Europos atominės energijos bendrijos (toliau – Euratomo), veikiančių kaip viena Šalis, ir Armėnijos Respublikos, Gruzijos, Japonijos, Jungtinių Amerikos Valstijų, Kazachstano Respublikos, Kirgizijos Respublikos, Korėjos Respublikos, Norvegijos Karalystės ir Tadžikistano Respublikos susitarimas dėl Tarptautinio mokslo ir technologijų centro veiklos tęsimo pasirašytas 2015 m. gruodžio 9 d., su sąlyga, kad jis bus sudarytas vėliau;

               (2)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinamas Susitarimas dėl Tarptautinio mokslo ir technologijų centro veiklos tęsimo.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu deponuoti Susitarimo 17 straipsnyje numatytą dokumentą (3).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. vasario 6 d.

            Tarybos vardu

            Pirmininkė

         F. MOGHERINI

      (1)  2017 m. sausio 19 d. pritarimas (dar nepaskelbta Oficialiajame leidinyje).

      (2)  2015 m. spalio 26 d. Tarybos sprendimas (ES) 2015/1989 dėl Susitarimo dėl Tarptautinio mokslo ir technologijų centro veiklos tęsimo pasirašymo Europos Sąjungos vardu (OL L 290, 2015 11 6, p. 7).

      (3)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2007/822/EB: 2007 m. lapkričio 8 d. Tarybos sprendimas dėl Europos bendrijos ir Bosnijos ir Hercegovinos susitarimo dėl vizų išdavimo tvarkos supaprastinimo sudarymo

text:
19.12.2007

               LT

               Europos Sąjungos oficialusis leidinys

               L 334/96

         TARYBOS SPRENDIMAS
   2007 m. lapkričio 8 d.
   dėl Europos bendrijos ir Bosnijos ir Hercegovinos susitarimo dėl vizų išdavimo tvarkos supaprastinimo sudarymo
   (2007/822/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnio 2 dalies b punkto i ir ii papunkčius kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Europos bendrijos vardu Europos Komisija susitarė su Bosnija ir Hercegovina sudaryti susitarimą dėl trumpalaikių vizų išdavimo tvarkos supaprastinimo.

               (2)

               Šis susitarimas Europos bendrijos vardu pasirašytas 2007 m. rugsėjo 18 d. pagal 2007 m. rugsėjo 18 d. priimtą Tarybos sprendimą, atsižvelgiant į tai, kad jis gali būti sudarytas vėliau.

               (3)

               Susitarimas turėtų būti patvirtintas.

               (4)

               Susitarimu įsteigiamas Jungtinis susitarimo valdymo komitetas, kuris gali priimti savo darbo tvarkos taisykles. Šiuo atveju tikslinga numatyti supaprastintą Bendrijos pozicijos priėmimo procedūrą.

               (5)

               Pagal Protokolą dėl Jungtinės Karalystės ir Airijos pozicijos ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir Europos bendrijos steigimo sutarties, Jungtinė Karalystė ir Airija nedalyvauja priimant šį sprendimą ir dėl to neprivalo jo laikytis, ir jis neturi būti joms taikomas.

               (6)

               Pagal Protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties, Danija nedalyvauja priimant šį sprendimą ir dėl to neprivalo jo laikytis, ir jis neturi būti jai taikomas,

         NUSPRENDĖ:
   1 straipsnis
   Europos bendrijos ir Bosnijos ir Hercegovinos susitarimas dėl vizų išdavimo tvarkos supaprastinimo yra tvirtinamas Bendrijos vardu.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas pateikia susitarimo 14 straipsnio 1 dalyje numatytą pranešimą (2).
   3 straipsnis
   Komisija, padedama valstybių narių ekspertų, atstovauja Bendrijai susitarimo 12 straipsniu įsteigtame Jungtiniame ekspertų komitete.
   4 straipsnis
   Komisija, pasikonsultavusi su specialiu Tarybos paskirtu komitetu, Jungtiniame ekspertų komitete priima Bendrijos poziciją dėl jo darbo tvarkos taisyklių priėmimo, kaip reikalaujama pagal susitarimo 12 straipsnio 4 dalį.
   5 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2007 m. lapkričio 8 d.

            Tarybos vardu

            Pirmininkas

         R. PEREIRA

      (1)  2007 m. spalio 24 d. nuomonė (dar nepaskelbta Oficialiajame leidinyje).

      (2)  Susitarimo įsigaliojimo datą Tarybos Generalinis sekretoriatas paskelbs Europos Sąjungos oficialiajame leidinyje.
   SUSITARIMAS
   Europos bendrijos ir Bosnijos ir Hercegovinos dėl vizų išdavimo tvarkos supaprastinimo
   EUROPOS BENDRIJA,
   toliau – Bendrija,
   ir
   BOSNIJA IR HERCEGOVINA,
   toliau – Šalys,
   NORĖDAMOS – tai būtų pirmas konkretus žingsnis bevizio kelionių režimo link – palengvinti žmonių tarpusavio ryšius kaip svarbią sąlygą stabiliam ekonominių, humanitarinių, kultūrinių, mokslinių ir kitų ryšių plėtojimui, palengvinant vizų išdavimo tvarką Bosnijos ir Hercegovinos piliečiams,
   ATSIŽVELGDAMOS į tai, kad nuo 2005 m. liepos 21 d. ES piliečiams netaikomas vizos reikalavimas vykstant į Bosniją ir Hercegoviną ne ilgesniam kaip 90 dienų laikotarpiui arba vykstant tranzitu per Bosnijos ir Hercegovinos teritoriją,
   PRIPAŽINDAMOS, kad jei Bosnija ir Hercegovina vėl nustatytų vizos reikalavimą ES piliečiams, Bosnijos ir Hercegovinos piliečiams pagal susitarimą taikomos tokios pačios lengvatos automatiškai abipusiškumo principu būtų taikomos ir ES piliečiams,
   PRIPAŽINDAMOS, kad toks vizų režimo supaprastinimas neturėtų skatinti nelegalios migracijos, ir skirdamos ypatingą dėmesį saugumui ir readmisijai,
   ATSIŽVELGDAMOS į Protokolą dėl Jungtinės Karalystės ir Airijos pozicijos ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir Europos bendrijos steigimo sutarties, ir patvirtindamos, kad šio susitarimo nuostatos netaikomos Jungtinei Karalystei ir Airijai,
   ATSIŽVELGDAMOS į Protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties, ir patvirtindamos, kad šio susitarimo nuostatos netaikomos Danijos Karalystei,
   SUSITARĖ:
   1 Straipsnis
   Tikslas ir taikymo sritis
   1.   Šiuo susitarimu siekiama supaprastinti vizų ne ilgesniam kaip 90 dienų per 180 dienų laikotarpiui išdavimo tvarką Bosnijos ir Hercegovinos piliečiams.
   2.   Jei Bosnija ir Hercegovina vėl nustatytų vizos reikalavimą ES piliečiams ar tam tikroms ES piliečių kategorijoms, Bosnijos ir Hercegovinos piliečiams pagal susitarimą taikomos tokios pačios lengvatos automatiškai abipusiškumo principu būtų taikomos ir atitinkamiems ES piliečiams.
   2 Straipsnis
   Bendroji taisyklė
   1.   Šiuo susitarimu numatomas vizų išdavimo tvarkos supaprastinimas taikomas Bosnijos ir Hercegovinos piliečiams tik tais atvejais, kai jie neatleidžiami nuo vizos reikalavimo pagal Bendrijos arba valstybių narių įstatymus ir kitus teisės aktus, šį susitarimą arba kitus tarptautinius susitarimus.
   2.   Šiame susitarime nenumatytiems klausimams, pvz., atsisakymui išduoti vizą, kelionės dokumentų pripažinimui, pragyvenimui pakankamų lėšų įrodymui ir draudimui įvažiuoti bei išsiuntimo priemonėms, bus taikoma Bosnijos ir Hercegovinos, valstybių narių nacionalinė teisė arba Bendrijos teisė.
   3 Straipsnis
   Apibrėžimai
   Šiame susitarime:

               a)

               valstybė narė – bet kuri Europos Sąjungos valstybė narė, išskyrus Danijos Karalystę, Airijos Respubliką ir Jungtinę Karalystę;

               b)

               Europos Sąjungos pilietis – valstybės narės pilietis, kaip apibrėžta a punkte;

               c)

               Bosnijos ir Hercegovinos pilietis – Bosnijos ir Hercegovinos pilietybę turintis asmuo;

               d)

               viza – valstybės narės išduotas leidimas arba priimtas sprendimas, reikalingas:

                           —

                           įvažiuoti numatytam buvimui į valstybę narę arba kelias valstybes nares, iš viso ne ilgiau kaip 90 dienų,

                           —

                           įvažiuoti siekiant vykti tranzitu per tos valstybės narės arba kelių valstybių narių teritoriją;

               e)

               legaliai gyvenantis asmuo – Bosnijos ir Hercegovinos pilietis, Bendrijos arba valstybių narių teisės aktų pagrindu turintis leidimą arba teisę valstybės narės teritorijoje būti ilgiau kaip 90 dienų.

         4 Straipsnis
   Kelionės tikslą įrodantys dokumentai
   1.   Šių kategorijų Bosnijos ir Hercegovinos piliečiams pakanka toliau išvardytų dokumentų vykimo į kitą šalį tikslui pagrįsti:

               a)

               oficialių delegacijų nariams, kurie pagal oficialų kvietimą Bosnijai ir Hercegovinai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos:

                           —

                           Bosnijos ir Hercegovinos valdžios institucijos laiško, patvirtinančio, kad pareiškėjas yra jos delegacijos narys, vykstantis į valstybių narių teritoriją dalyvauti pirmiau minėtuose renginiuose, kartu su oficialaus kvietimo kopija;

               b)

               verslininkams ir verslo organizacijų atstovams:

                           —

                           raštiško priimančiojo juridinio asmens arba įmonės, tokio juridinio asmens arba įmonės biuro ar filialo, valstybės narės valstybės ar vietos valdžios institucijos arba prekybos ir pramonės parodų, konferencijų ir simpoziumų, rengiamų valstybių narių teritorijoje, organizacinio komiteto kvietimo, patvirtinto Bosnijos ir Hercegovinos užsienio prekybos rūmų;

               c)

               pilietinės visuomenės organizacijų atstovams, kurie vyksta mokymosi, seminarų, konferencijų tikslais, įskaitant mainų programas:

                           —

                           priimančiosios organizacijos raštiško kvietimo, patvirtinimo, kad asmuo yra pilietinės visuomenės organizacijos atstovas ir tokios organizacijos įsteigimo pažymėjimo iš atitinkamo registro, išduoto valstybės valdžios institucijos laikantis nacionalinės teisės nuostatų;

               d)

               vairuotojams, vykdantiems tarptautinius krovinių ir keleivių pervežimus į valstybių narių teritoriją Bosnijoje ir Hercegovinoje registruotomis transporto priemonėmis:

                           —

                           raštiško Bosnijos ir Hercegovinos užsienio prekybos rūmų kvietimo, kuriame nurodomas kelionių tikslas, trukmė ir dažnumas;

               e)

               traukinių, refrižeratorių ir lokomotyvų brigados nariams tarptautiniuose traukiniuose, vykstančiuose į valstybių narių teritoriją:

                           —

                           raštiško kompetentingos Bosnijos ir Hercegovinos geležinkelių įmonės kvietimo, kuriame nurodomas kelionių tikslas, trukmė ir dažnumas;

               f)

               žurnalistams:

                           —

                           profesinės organizacijos išduoto pažymėjimo arba kito dokumento, patvirtinančio, kad atitinkamas asmuo yra kvalifikuotas žurnalistas, ir jo (jos) darbdavio išduoto dokumento, kuriame nurodoma, kad kelionės tikslas – atlikti žurnalistinį darbą;

               g)

               mokslo, kultūros ir meno veikloje, įskaitant universitetų ir kitokias mainų programas, dalyvaujantiems asmenims:

                           —

                           priimančiosios organizacijos raštiško kvietimo dalyvauti tokioje veikloje;

               h)

               mokiniams, studentams, aukštesnės studijų pakopos studentams ir lydintiesiems mokytojams, kurie vyksta studijų arba mokymosi tikslais, įskaitant mainų programas ir kitokią su mokyklomis susijusią veiklą:

                           —

                           raštiško priimančiojo universiteto, akademijos, instituto, koledžo arba mokyklos kvietimo arba studento pažymėjimo arba lankytinų kursų pažymėjimo;

               i)

               tarptautinių sporto renginių dalyviams ir juos lydintiems profesiniams partneriams:

                           —

                           priimančiosios organizacijos raštiško kvietimo: valstybių narių kompetentingų institucijų, nacionalinių sporto federacijų arba nacionalinių olimpinių komitetų;

               j)

               susigiminiavusių miestų organizuojamų oficialių mainų programų dalyviams:

                           —

                           šių miestų administracijų vadovų (merų) raštiško kvietimo;

               k)

               artimiems giminaičiams – sutuoktiniui, vaikams (įskaitant įvaikius), tėvams (įskaitant globėjus), seneliams ir anūkams, lankantiems Bosnijos ir Hercegovinos piliečius, teisėtai gyvenančius valstybių narių teritorijoje:

                           —

                           priimančiojo asmens raštiško kvietimo;

               l)

               dėl medicininių priežasčių besilankantiems asmenims ir, jei reikia, juos lydintiems asmenims:

                           —

                           oficialaus medicinos įstaigos dokumento, patvirtinančio, kad būtina medicininė priežiūra šioje institucijoje, būtinas lydintysis asmuo ir pakankamų finansinių lėšų medicininiam gydymui apmokėti įrodymo;

               m)

               į laidotuves vykstantiems asmenims:

                           —

                           oficialaus dokumento, patvirtinančio mirties faktą, taip pat dokumento, kuriame nurodytas pareiškėjo ir palaidoto asmens giminystės arba kitoks ryšys;

               n)

               tradicinių religinių bendruomenių Bosnijoje ir Hercegovinoje atstovams, lankantiems Bosnijos ir Hercegovinos išeivius valstybių narių teritorijoje:

                           —

                           raštiško religinės bendruomenės Bosnijoje ir Hercegovinoje vadovo kvietimo, kuriame nurodomas kelionių tikslas, trukmė ir dažnumas;

               o)

               laisvųjų profesijų atstovams, dalyvaujantiems tarptautinėse parodose, konferencijose, simpoziumuose, seminaruose ar kituose panašiuose renginiuose, organizuojamuose valstybių narių teritorijoje:

                           —

                           priimančiosios organizacijos raštiško kvietimo, patvirtinančio, kad atitinkamas asmuo dalyvauja renginyje;

               p)

               lankantiesiems kariškių arba civilių kapus:

                           —

                           oficialaus dokumento, patvirtinančio palaidojimo faktą ir tai, kad kapas yra išlikęs, taip pat dokumento, kuriame nurodytas pareiškėjo ir palaidoto asmens giminystės arba kitoks ryšys;

               q)

               turizmo tikslais keliaujantiems asmenims:

                           —

                           kelionių agentūros arba kelionių organizavimo paslaugų teikėjo, kurį, atsižvelgdamos į vietos konsulinį bendradarbiavimą, akreditavo valstybės narės, pažymėjimo arba kvito, patvirtinančio, kad buvo užsakyta organizuota kelionė.

         2.   Šio straipsnio 1 dalyje minimame raštiškame kvietime turi būti nurodyta tokia informacija:

               a)

               kviečiamojo asmens vardas ir pavardė, gimimo data, lytis, pilietybė, asmens tapatybės dokumento numeris, kelionės laikas ir tikslas, įvažiavimo į šalį skaičius ir, tam tikrais atvejais, kartu su kviečiamuoju asmeniu vykstančių sutuoktinio ir vaikų vardai ir pavardės;

               b)

               kviečiančiojo asmens vardas, pavardė ir adresas; arba

               c)

               kviečiančiojo juridinio asmens, įmonės ar organizacijos visas pavadinimas, adresas ir

                           —

                           jeigu kvietimą išduoda organizacija – kvietimą pasirašančio asmens vardas, pavardė ir pareigos,

                           —

                           jeigu kviečiantysis asmuo yra valstybės narės teritorijoje registruotas juridinis asmuo, įmonė, biuras ar jų filialas, – registracijos numeris pagal atitinkamos valstybės narės nacionalinės teisės aktus.

         3.   Visų šio straipsnio 1 dalyje išvardytų kategorijų piliečiams visų kategorijų vizos išduodamos supaprastinta tvarka, nereikalaujant jokio kito kelionės tikslo pagrindimo, kvietimo arba patvirtinimo, numatyto valstybių narių teisės aktuose.
   5 Straipsnis
   Daugkartinių vizų išdavimas
   1.   Valstybių narių diplomatinės atstovybės ir konsulinės įstaigos išduoda daugkartines ne ilgiau kaip penkerius metus galiojančias vizas šių kategorijų piliečiams:

               a)

               Bosnijos ir Hercegovinos Teismo ir Bosnijos ir Hercegovinos Prokuratūros nariams, jeigu jie dėl savo pareigų vykdymo šiuo susitarimu nėra atleisti nuo vizos reikalavimo, išduodant vizą, kurios terminas neviršija tarnybinių įgaliojimų termino, jei šis yra trumpesnis nei 5 metai;

               b)

               oficialių delegacijų nuolatiniams nariams, kurie pagal oficialų kvietimą Bosnijai ir Hercegovinai reguliariai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               c)

               artimiems giminaičiams – sutuoktiniui, vaikams (įskaitant įvaikius), tėvams (įskaitant globėjus), lankantiems Bosnijos ir Hercegovinos piliečius, teisėtai gyvenančius valstybių narių teritorijoje, išduodant vizą, kurios terminas neviršija leidimo teisėtai gyventi galiojimo trukmės.

         2.   Valstybių narių diplomatinės atstovybės ir konsulinės įstaigos išduoda daugkartines ne ilgiau kaip vienerius metus galiojančias vizas šių kategorijų piliečiams su sąlyga, kad per praėjusius metus jie buvo gavę bent vieną vizą, pasinaudojo ja laikydamiesi lankomos valstybės teisės aktų, reglamentuojančių įvažiavimą ir buvimą jos teritorijoje, ir kad prašymas gauti daugkartinę vizą yra pagrįstas:

               a)

               oficialių delegacijų nariams, kurie pagal oficialų kvietimą Bosnijai ir Hercegovinai reguliariai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               b)

               verslininkams ir verslo organizacijų atstovams, kurie reguliariai vyksta į valstybes nares;

               c)

               vairuotojams, vykdantiems tarptautinius krovinių ir keleivių pervežimus į valstybių narių teritoriją Bosnijoje ir Hercegovinoje registruotomis transporto priemonėmis;

               d)

               traukinių, refrižeratorių ir lokomotyvų brigados nariams tarptautiniuose traukiniuose, vykstančiuose į valstybių narių teritoriją;

               e)

               žurnalistams;

               f)

               mokslo, kultūros ir meno veikloje, įskaitant universitetų ir kitokias mainų programas, dalyvaujantiems asmenims, kurie reguliariai vyksta į valstybes nares;

               g)

               studentams ir aukštesnės studijų pakopos studentams, kurie reguliariai vyksta studijų arba mokymosi tikslais, įskaitant mainų programas;

               h)

               tarptautinių sporto renginių dalyviams ir juos lydintiems profesiniams partneriams;

               i)

               susigiminiavusių miestų organizuojamų oficialių mainų programų dalyviams;

               j)

               asmenims, kuriems dėl medicininių priežasčių būtina reguliariai lankytis, ir, jei reikia, juos lydintiems asmenims;

               k)

               tradicinių religinių bendruomenių Bosnijoje ir Hercegovinoje atstovams, lankantiems Bosnijos ir Hercegovinos išeivius valstybių narių teritorijoje, kurie reguliariai vyksta į valstybes nares;

               l)

               pilietinės visuomenės organizacijų atstovams, kurie reguliariai vyksta į valstybes nares mokymosi, seminarų, konferencijų tikslais, įskaitant mainų programas;

               m)

               laisvųjų profesijų atstovams, dalyvaujantiems tarptautinėse parodose, konferencijose, simpoziumuose, seminaruose ar kituose panašiuose renginiuose, kurie reguliariai vyksta į valstybes nares.

         3.   Valstybių narių diplomatinės atstovybės ir konsulinės įstaigos išduoda daugkartines vizas, kurios galioja nuo 2 iki 5 metų, šio straipsnio 2 dalyje išvardytų kategorijų asmenims su sąlyga, kad per praėjusius dvejus metus jie pasinaudojo vienerių metų trukmės daugkartine viza, laikydamiesi lankomos valstybės teisės aktų, reglamentuojančių įvažiavimą ir buvimą jos teritorijoje, ir kad prašymas gauti daugkartinę vizą vis dar yra pagrįstas.
   4.   Šio straipsnio 1–3 dalyse išvardytų asmenų visa buvimo valstybių narių teritorijoje trukmė negali viršyti 90 dienų per 180 dienų laikotarpį.
   6 Straipsnis
   Prašymo išduoti vizą nagrinėjimo mokestis
   1.   Mokestis už Bosnijos ir Hercegovinos piliečių prašymų išduoti vizą tvarkymą yra 35 EUR.
   Ši suma gali būti peržiūrėta 14 straipsnio 4 dalyje numatyta tvarka.
   Jei Bosnija ir Hercegovina vėl nustatytų vizos reikalavimą ES piliečiams, Bosnijos ir Hercegovinos imamas vizos mokestis turėtų būti ne didesnis nei 35 EUR arba nei suma, dėl kurios susitarta peržiūrėjus mokestį 14 straipsnio 4 dalyje nustatyta tvarka.
   2.   Nuo prašymo išduoti vizą nagrinėjimo mokesčio atleidžiami šių kategorijų asmenys:

               a)

               Bosnijos ir Hercegovinos piliečių, teisėtai gyvenančių valstybių narių teritorijoje, artimi giminaičiai – sutuoktinis, vaikai (įskaitant įvaikius), tėvai (įskaitant globėjus), seneliai ir anūkai;

               b)

               oficialių delegacijų nariai, kurie pagal oficialų kvietimą Bosnijai ir Hercegovinai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               c)

               Bosnijos ir Hercegovinos Teismo ir Bosnijos ir Hercegovinos Prokuratūros nariai, jeigu jie šiuo susitarimu nėra atleisti nuo vizos reikalavimo;

               d)

               mokiniai, studentai, aukštesnės studijų pakopos studentai ir lydintieji mokytojai, kurie vyksta studijų arba mokymosi tikslais;

               e)

               vaikai iki 6 metų;

               f)

               neįgalūs asmenys ir, jei reikia, juos lydintis asmuo;

               g)

               asmenys, pateikę dokumentus, įrodančius jų kelionės būtinybę dėl humanitarinių priežasčių, įskaitant skubios medicininės pagalbos gavimą, ir tokį asmenį lydintis asmuo arba asmenys, vykstantys į artimo giminaičio laidotuves arba norintys aplankyti rimtai sergantį artimą giminaitį;

               h)

               tarptautinių sporto renginių dalyviai ir juos lydintys profesiniai partneriai;

               i)

               mokslo, kultūros ir meno veikloje, įskaitant universitetų ir kitokias mainų programas, dalyvaujantys asmenys;

               j)

               susigiminiavusių miestų organizuojamų oficialių mainų programų dalyviai;

               k)

               žurnalistai;

               l)

               tradicinių religinių bendruomenių Bosnijoje ir Hercegovinoje atstovai, lankantys Bosnijos ir Hercegovinos išeivius valstybių narių teritorijoje;

               m)

               pilietinės visuomenės organizacijų atstovai, kurie vyksta į susitikimus, seminarus, dalyvauja mainų programose arba mokymo kursuose;

               n)

               vairuotojai, vykdantys tarptautinius krovinių ir keleivių pervežimus į valstybių narių teritoriją Bosnijoje ir Hercegovinoje registruotomis transporto priemonėmis;

               o)

               traukinių, refrižeratorių ir lokomotyvų brigados nariai tarptautiniuose traukiniuose, vykstančiuose į valstybių narių teritoriją;

               p)

               pensininkai;

               q)

               laisvųjų profesijų atstovai, dalyvaujantys tarptautinėse parodose, konferencijose, simpoziumuose, seminaruose ar kituose panašiuose renginiuose, organizuojamuose valstybių narių teritorijoje.

         7 Straipsnis
   Prašymo išduoti vizą nagrinėjimo trukmė
   1.   Valstybių narių diplomatinės atstovybės ir konsulinės įstaigos priima sprendimą dėl prašymo išduoti vizą per 10 kalendorinių dienų nuo prašymo ir vizai išduoti reikalingų dokumentų gavimo.
   2.   Atskirais atvejais, t. y. jeigu prašymą reikia nagrinėti išsamiau, sprendimo dėl prašymo išduoti vizą priėmimo laikotarpis gali būti pratęstas iki 30 kalendorinių dienų.
   3.   Skubiais atvejais sprendimo dėl prašymo išduoti vizą priėmimo laikotarpis gali būti sutrumpintas iki 3 arba mažiau darbo dienų.
   8 Straipsnis
   Išvykimas, jeigu buvo prarasti arba pavogti dokumentai
   Europos Sąjungos ir Bosnijos ir Hercegovinos piliečiai, kurie pametė savo asmens tapatybės dokumentus arba iš kurių šie dokumentai buvo pavogti jiems lankantis Bosnijos ir Hercegovinos arba valstybių narių teritorijoje, gali išvykti iš šios teritorijos be jokios vizos arba kitokio leidimo, pateikdami galiojančius asmens tapatybės dokumentus, suteikiančius teisę kirsti sieną ir išduotus valstybių narių arba Bosnijos ir Hercegovinos diplomatinių atstovybių arba konsulinių įstaigų.
   9 Straipsnis
   Vizos pratęsimas išskirtinėmis aplinkybėmis
   Bosnijos ir Hercegovinos piliečiams, kurie neturi galimybės išvykti iš valstybių narių teritorijos iki jų vizoje nurodytos datos dėl force majeure priežasčių, vizos terminas pratęsiamas nemokamai pagal priimančiosios valstybės teisės aktus laikotarpiui, kurio reikia grįžti į valstybę, kurioje jie gyvena.
   10 Straipsnis
   Diplomatiniai pasai
   1.   Bosnijos ir Hercegovinos piliečiai, turintys galiojančius diplomatinius pasus, gali įvažiuoti, išvažiuoti arba vykti tranzitu per valstybių narių teritoriją be vizų.
   2.   Šio straipsnio 1 dalyje minimi asmenys gali būti valstybių narių teritorijoje ne ilgiau kaip 90 dienų per 180 dienų laikotarpį.
   11 Straipsnis
   Teritorinis vizų galiojimas
   Atsižvelgiant į nacionalines valstybių narių taisykles ir teisės aktus dėl nacionalinio saugumo ir ES taisykles dėl riboto teritorinio galiojimo vizų, Bosnijos ir Hercegovinos piliečiai gali keliauti valstybių narių teritorijoje tuo pačiu pagrindu kaip ir Europos Sąjungos piliečiai.
   12 Straipsnis
   Jungtinis susitarimo valdymo komitetas
   1.   Šalys įsteigia Jungtinį ekspertų komitetą (toliau – komitetas), sudarytą iš Europos bendrijos ir Bosnijos ir Hercegovinos atstovų. Bendrijai atstovauja Europos Bendrijų Komisija, kuriai padeda valstybių narių ekspertai.
   2.   Komiteto uždaviniai yra:

               a)

               prižiūrėti, kaip įgyvendinamas šis susitarimas;

               b)

               siūlyti šio susitarimo pataisas arba papildymus;

               c)

               spręsti ginčus, kylančius dėl šio susitarimo nuostatų aiškinimo ar taikymo.

         3.   Komitetas susitinka pagal poreikį vienos iš šalių prašymu bent kartą per metus.
   4.   Komitetas nustato savo darbo tvarkos taisykles.
   13 Straipsnis
   Šio susitarimo ryšys su dvišaliais valstybių narių ir Bosnijos ir Hercegovinos susitarimais
   1.   Nuo įsigaliojimo dienos šio susitarimo nuostatos yra viršesnės už visų dvišalių arba daugiašalių sutarčių ar susitarimų, sudarytų tarp atskirų valstybių narių ir Bosnijos ir Hercegovinos, nuostatas tiek, kiek šių sutarčių ar susitarimų nuostatos apima klausimus, reglamentuojamus šiuo susitarimu.
   2.   Dvišalių sutarčių ar susitarimų, kuriuos atskiros valstybės narės ir Bosnija ir Hercegovina pasirašė iki 2007 m. sausio 1 d. ir kuriuose numatyta, kad tarnybinius pasus turintys asmenys atleidžiami nuo vizos reikalavimo, nuostatos toliau taikomos 5 metus nuo šio susitarimo įsigaliojimo nepažeidžiant atitinkamų valstybių narių arba Bosnijos ir Hercegovinos teisės denonsuoti arba sustabdyti šiuos dvišalius susitarimus minėtu 5 metų laikotarpiu.
   14 Straipsnis
   Baigiamosios nuostatos
   1.   Šį susitarimą šalys ratifikuoja arba tvirtina pagal savo atitinkamas procedūras ir jis įsigalioja kito mėnesio po dienos, kai šalys pranešė viena kitai, kad jos atliko pirmiau minėtas procedūras, pirmąją dieną.
   2.   Nukrypstant nuo šio straipsnio 1 dalies, šis susitarimas įsigalioja tik Europos bendrijos ir Bosnijos ir Hercegovinos susitarimo dėl asmenų readmisijos įsigaliojimo dieną, jeigu ši diena yra vėlesnė už šio straipsnio 1 dalyje nurodytą datą.
   3.   Šis susitarimas sudaromas neapibrėžtam laikotarpiui, nebent būtų nutrauktas pagal šio straipsnio 6 dalį.
   4.   Šis susitarimas gali būti keičiamas raštišku šalių susitarimu. Pakeitimai įsigalioja po to, kai šalys viena kitai praneša, kad jos atliko tam reikalingas vidaus procedūras.
   5.   Kiekviena šalis gali visiškai arba iš dalies sustabdyti šio susitarimo taikymą viešosios tvarkos, nacionalinio saugumo užtikrinimo arba visuomenės sveikatos apsaugos sumetimais. Apie sprendimą dėl sustabdymo kitai šaliai pranešama ne vėliau kaip likus 48 valandoms iki tokio sprendimo įsigaliojimo. Šio susitarimo taikymą sustabdžiusi šalis iš karto informuoja kitą šalį, jeigu sustabdymo priežastys nustoja galioti.
   6.   Kiekviena šalis gali nutraukti šį susitarimą raštu pranešdama kitai šaliai. Šis susitarimas netenka galios po 90 dienų nuo tokio pranešimo dienos.

      Priimta du tūkstančiai septintų metų rugsėjo aštuonioliktą dieną Briuselyje dviem egzemplioriais visomis oficialiosiomis šalių kalbomis; visi tekstai yra autentiški.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Για τη Вοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

   PRIEDAS
   SUSITARIMO DĖL VALSTYBIŲ NARIŲ, KURIOS TAIKO NE VISĄ ŠENGENO ACQUIS, PROTOKOLAS
   Valstybės narės, kurioms Šengeno acquis yra privalomas, tačiau kurios dar neišduoda Šengeno vizų, laukdamos atitinkamo Tarybos sprendimo dėl tokių vizų išdavimo, išduoda nacionalines vizas, kurios galioja tik jų teritorijoje.
   Šios valstybės narės gali vienašališkai pripažinti Šengeno vizas ir leidimus gyventi tranzito per jų teritoriją tikslu pagal Europos Parlamento ir Tarybos sprendimą Nr. 895/2006/EB.
   Europos Parlamento ir Tarybos sprendimas Nr. 895/2006/EB netaikomas Rumunijai ir Bulgarijai, todėl Europos Komisija pasiūlys panašias nuostatas, kad šios šalys galėtų vienašališkai pripažinti Šengeno vizas ir leidimus gyventi bei kitus panašius dokumentus, išduotus valstybių narių, visapusiškai dar nedalyvaujančių Šengeno erdvėje, vykti tranzitu per jų teritoriją.
   BENDRA DEKLARACIJA DĖL DANIJOS
   Šalys pažymi, kad šis susitarimas netaikomas Danijos Karalystės diplomatinių atstovybių ir konsulinių įstaigų vizų išdavimo tvarkai.
   Tokiomis aplinkybėmis pageidautina, kad Danijos ir Bosnijos ir Hercegovinos valdžios institucijos nedelsdamos sudarytų dvišalį susitarimą dėl trumpalaikių vizų išdavimo tvarkos supaprastinimo panašiomis sąlygomis, kokios nustatytos Europos bendrijos ir Bosnijos ir Hercegovinos susitarimu.
   BENDRA DEKLARACIJA DĖL JUNGTINĖS KARALYSTĖS IR AIRIJOS
   Šalys pažymi, kad šis susitarimas netaikomas Jungtinės Karalystės ir Airijos teritorijoje.
   Tokiomis aplinkybėmis pageidautina, kad Jungtinės Karalystės, Airijos ir Bosnijos ir Hercegovinos valdžios institucijos sudarytų dvišalius susitarimus dėl vizų išdavimo tvarkos supaprastinimo.
   BENDRA DEKLARACIJA DĖL ISLANDIJOS IR NORVEGIJOS
   Šalys atkreipia dėmesį į glaudžius Europos bendrijos ir Norvegijos bei Islandijos santykius, visų pirma pagal 1999 m. gegužės 18 d. susitarimą dėl šių šalių asociacijos įgyvendinant, taikant ir plėtojant Šengeno acquis.
   Tokiomis aplinkybėmis pageidautina, kad Norvegijos, Islandijos ir Bosnijos ir Hercegovinos valdžios institucijos nedelsdamos sudarytų dvišalius susitarimus dėl trumpalaikių vizų išdavimo tvarkos supaprastinimo panašiomis sąlygomis, kokios nustatytos Europos bendrijos ir Bosnijos ir Hercegovinos susitarimu.
   BENDRA DEKLARACIJA DĖL ŠVEICARIJOS KONFEDERACIJOS IR LICHTENŠTEINO
   (prireikus)
   Jei Europos Sąjungos, Europos bendrijos ir Šveicarijos Konfederacijos susitarimas dėl Šveicarijos Konfederacijos asociacijos įgyvendinant, taikant ir plėtojant Šengeno acquis ir prie šio susitarimo pridėti protokolai dėl Lichtenšteino bus įsigalioję tuo metu, kai bus baigtos derybos su Bosnija ir Hercegovina, panaši deklaracija bus taip pat padaryta dėl Šveicarijos ir Lichtenšteino.
   EUROPOS BENDRIJOS DEKLARACIJA DĖL VIZOS PRAŠANČIŲ ASMENŲ GALIMYBĖS GAUTI INFORMACIJĄ, TAIP PAT DĖL INFORMACIJOS APIE TRUMPALAIKIŲ VIZŲ IŠDAVIMO TVARKĄ BEI DOKUMENTŲ, REIKALINGŲ TEIKIANT PRAŠYMĄ IŠDUOTI TRUMPALAIKES VIZAS, DERINIMO
   Pripažindama skaidrumo vizos prašančių asmenų atžvilgiu svarbą, Europos bendrija primena, kad 2006 m. liepos 19 d. Europos Komisija priėmė teisės akto projektą dėl Bendrųjų konsulinių instrukcijų dėl vizų diplomatinėms atstovybėms ir konsulinėms įstaigoms išdėstymo nauja redakcija, kuriame aptariamos vizos prašančių asmenų patekimo į valstybių narių diplomatines atstovybes ir konsulines įstaigas sąlygos.
   Kalbant apie informaciją, teiktiną vizos prašantiems asmenims, Europos bendrija mano, kad reikėtų imtis atitinkamų priemonių:

               —

               Apskritai vizos prašantiems asmenims pateikti apibendrintą pagrindinę informaciją apie prašymo išduoti vizą pateikimo tvarką bei sąlygas ir jų galiojimą.

               —

               Europos bendrija sudarys minimalių reikalavimų sąrašą, siekiant užtikrinti, kad vizos prašantiems asmenims iš Bosnijos ir Hercegovinos bus pateikta suderinta ir vienoda pagrindinė informacija ir kad iš jų bus reikalaujama pateikti iš esmės tokius pačius patvirtinamuosius dokumentus.

         Pirmiau minėta informacija, įskaitant kelionių agentūrų ir kelionių organizavimo paslaugų teikėjų, įgaliotų atsižvelgiant į vietos konsulinį bendradarbiavimą, sąrašą, turi būti plačiai paskleista (konsulinių įstaigų informacijos stenduose, brošiūrose, internetiniuose tinklapiuose ir kt.).
   Valstybių narių diplomatinės atstovybės ir konsulinės įstaigos teikia informaciją apie Šengeno acquis numatytas galimybes kiekvienu atskiru atveju supaprastinti trumpalaikių vizų išdavimą.
   EUROPOS BENDRIJOS DEKLARACIJA DĖL VIZOS REIKALAVIMO TARNYBINIUS PASUS TURINTIEMS ASMENIMS PERŽIŪRĖJIMO
   Dvišalių sutarčių ar susitarimų, kuriuos atskiros valstybės narės ir Bosnija ir Hercegovina pasirašė iki 2007 m. sausio 1 d. ir kuriuose numatyta, kad tarnybinius pasus turintys asmenys atleidžiami nuo vizos reikalavimo, nuostatos toliau taikomos tik 5 metus nuo šio susitarimo įsigaliojimo nepažeidžiant atitinkamų valstybių narių arba Bosnijos ir Hercegovinos teisės denonsuoti arba sustabdyti šiuos dvišalius susitarimus minėtu 5 metų laikotarpiu, todėl Europos bendrija ne vėliau kaip per 4 metus nuo šio susitarimo įsigaliojimo iš naujo įvertins tarnybinius pasus turinčių asmenų padėtį, atsižvelgdama į tai, kad tuo tikslu 14 straipsnio 4 dalyje nustatyta tvarka susitarimas gali būti iš dalies pakeistas.
   EUROPOS BENDRIJOS DEKLARACIJA DĖL ŠEIMOS NARIŲ IR BONA FIDE PAREIŠKĖJŲ PATEIKIAMŲ PRAŠYMŲ NAGRINĖJIMO TVARKOS SUPAPRASTINIMO
   Europos bendrija atkreipia dėmesį į Bosnijos ir Hercegovinos pasiūlymą išplėsti šeimos narių, kuriems turėtų būti taikoma supaprastinta prašymų nagrinėjimo tvarka, sąvoką ir į Bosnijos ir Hercegovinos teikiamą svarbą tokios kategorijos asmenų judėjimo tvarkos supaprastinimui.
   Siekiant palengvinti didesnio skaičiaus asmenų, turinčių giminystės ryšių (visų pirma seserų bei brolių ir jų vaikų) su Bosnijos ir Hercegovinos piliečiais, teisėtai gyvenančiais valstybių narių teritorijoje, judumą, Europos bendrija ragina valstybių narių konsulines įstaigas visapusiškai pasinaudoti acquis communautaire numatytomis galimybėmis šios kategorijos asmenims taikyti supaprastintą vizų išdavimo tvarką, įskaitant, visų pirma, iš pareiškėjų reikalaujamų įrodomųjų dokumentų supaprastinimą, atleidimą nuo prašymų išduoti vizą nagrinėjimo mokesčių ir, tam tikrais atvejais, daugkartinių vizų išdavimą.
   Be to, Europos bendrija taip pat ragina valstybių narių konsulines įstaigas visapusiškai pasinaudoti šiomis galimybėmis bona fide pareiškėjams taikyti supaprastintą vizų išdavimo tvarką.


title: 2011/444/ES: 2011 m. liepos 12 d. Tarybos sprendimas dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo, kuriuo panaikinamas Sprendimas 2006/491/EB, Euratomas

text:
22.7.2011

               LT

               Europos Sąjungos oficialusis leidinys

               L 191/21

         TARYBOS SPRENDIMAS
   2011 m. liepos 12 d.
   dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo, kuriuo panaikinamas Sprendimas 2006/491/EB, Euratomas
   (2011/444/ES)
   EUROPOS SĄJUNGOS TARYBA,
   atsižvelgdama į Europos Sąjungos pareigūnų tarnybos nuostatus ir kitų Europos Sąjungos tarnautojų įdarbinimo sąlygas, nustatytus Tarybos reglamentu (EEB, Euratomas, EAPB) Nr. 259/68 (1), ypač į tų Tarnybos nuostatų 2 straipsnį ir tų sąlygų 6 straipsnį,
   kadangi:

               (1)

               pagal Sutarties dėl Europos Sąjungos veikimo 240 straipsnio 2 dalies pirmą pastraipą už Tarybos Generalinio sekretoriato veiklą yra atsakingas Generalinis sekretorius;

               (2)

               turėtų būti priimtas naujas sprendimas dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo ir turėtų būti panaikintas Sprendimas 2006/491/EB, Euratomas (2),

         PRIĖMĖ ŠĮ SPRENDIMĄ:
   1 straipsnis
   Pagal Pareigūnų tarnybos nuostatus paskyrimų tarnybai suteiktais įgaliojimais ir pagal kitų tarnautojų įdarbinimo sąlygas sudaryti darbo sutartis kompetentingai tarnybai suteiktais įgaliojimais Tarybos Generaliniame sekretoriate naudojasi:

               a)

               Taryba, skirdama Generalinį sekretorių;

               b)

               Taryba, remdamasi Generalinio sekretoriaus pasiūlymu, generaliniams direktoriams taikydama Tarnybos nuostatų 1a, 30, 34, 41, 49, 50 ir 51 straipsnius;

               c)

               Generalinis sekretorius – kitais atvejais.
               Įgaliojimus dėl kitų tarnautojų įdarbinimo sąlygų taikymo ir Tarnybos nuostatų taikymo AST funkcinės grupės pareigūnams ar dalį šių įgaliojimų Generaliniam sekretoriui leidžiama deleguoti administracijos generaliniam direktoriui, išskyrus įgaliojimus dėl pareigūnų paskyrimo ir jų tarnybos baigimo bei kitų tarnautojų įdarbinimo.

         2 straipsnis
   Sprendimas 2006/491/EB, Euratomas panaikinamas.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. liepos 12 d.

            Tarybos vardu

            Pirmininkas

         J. VINCENT-ROSTOWSKI

      (1)  OL L 56, 1968 3 4, p. 1.

      (2)  2006 m. birželio 27 d. Tarybos sprendimas dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo (OL L 194, 2006 7 14, p. 29).


title: Prašymas ginti Claudio Favos imunitetą #2008 m. vasario 19 d. Europos Parlamento rezoliucija dėl prašymo ginti Claudio Favos imunitetą ir privilegijas (2007/2155(IMM))

text:
6.8.2009

               LT

               Europos Sąjungos oficialusis leidinys

               CE 184/110

         2008 m. vasario 19 d., antradienisPrašymas ginti Claudio Favos imunitetą

      P6_TA(2008)0047

   2008 m. vasario 19 d. Europos Parlamento rezoliucija dėl prašymo ginti Claudio Favos imunitetą ir privilegijas (2007/2155(IMM))
   2009/C 184 E/19

      Europos Parlamentas,
   atsižvelgdamas į Claudio Favos prašymą ginti jo imunitetą Marsalos teisme C. Favai pareikšto civilinio ieškinio atveju, pateiktą 2007 m. gegužės 29 d. ir paskelbtą per 2007 m. birželio 6 d. plenarinį posėdį,
   susipažinęs su Claudio Favos paaiškinimais, pateiktais pagal Darbo tvarkos taisyklių 7 straipsnio 3 dalį,
   atsižvelgdamas į 1965 m. balandžio 8 d. Protokolo dėl Europos Bendrijų privilegijų ir imunitetų 9 bei 10 straipsnius ir į 1976 m. rugsėjo 20 d. Akto dėl Europos Parlamento narių rinkimų, remiantis tiesiogine visuotine rinkimų teise, 6 straipsnio 2 dalį,
   atsižvelgdamas į Europos Bendrijų Teisingumo Teismo 1964 m. gegužės 12 d. ir 1986 m. liepos 10 d. sprendimus (1),
   atsižvelgdamas į Darbo tvarkos taisyklių 6 straipsnio 3 dalį ir 7 straipsnį,
   atsižvelgdamas į Teisės reikalų komiteto pranešimą (A6-0007/2008),

               1.

               nusprendžia ginti Claudio Favos imunitetą ir privilegijas;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą susijusioms Italijos Respublikos institucijoms.

      (1)  Byla 101/63, Wagner prieš Fohrmann ir Krier, 1964 m. Rink. p. 383 ir byla 149/85, Wybot prieš Faure ir kiti, 1986 m. Rink. p. 2391.